कुछ लोगों को जोर-जोर से भगवान नाम लेने में संकोच का अनुभव होता है, परन्तु उन्हें झूठ बोलने, निन्दा करने या गाली देने में संकोच नहीं होता। यह बड़ा ही दुर्भाग्य है। वही मनुष्य धन्य है जिसके हरी कीर्तन मात्र से रोमांच हो जाता है, नेत्रों में प्रेमाँसू भर आते हैं, कण्ठ रूक-सा जाता है। श्रीमद्भागवद् में भगवान कहते हैं- जिसकी वाणी गद्गद हो जाती है, हृदय द्रवित हो जाता है, जो बारम्बार ऊँचे स्वर से नाम ले-लेकर मुझे पुकारता है, वह कभी रोता है, कभी हँसता है और कभी लज्जा (संकोच) छोड़कर नाचता है, ऊँचे स्वर से मेरा गुणगान करता है, ऐसा भक्तिमान पुरूष अपने को पवित्र करे, इसमें तो बात ही क्या है, परन्तु वह अपने दर्शन मात्र से जगत को पवित्र कर देता है। यह सर्वविदित है कि चैतन्य महाप्रभु के कीर्तन को सुनकर वन में रहने वाले हिंसक पशु भी प्रेम में मग्न होकर नाम कीर्तन करते हुए नाचने लगते थे। भगवान कृष्ण कहते हैं- ‘जो मेरे नामों का गान करता हुआ मुझे अपने समीप मानकर मेरे सामने नाचता है, मैं सत्य कहता हूँ कि मैं उनके द्वारा खरीदा जाता हूँ।’